Title: Kegyelem nékünk és békesség Istentől, a mi Atyánktól, és az Úr Jézus Krisztustól
Author: Bencze András
Last saved by: Imre
Company: BSAFTPZ

Az Atya, Fiú, Szentlélek nevében! Ámen. 	Interaktív keresztút 4.  Nagyszombat 	     Mt 27:57-61.

Mint utolsó ellenség töröltetik el a halál.
Hallgasd meg, URam, imádságomat, jusson hozzád kiáltásom!
Ne rejtsd el előlem orcádat, ha szorult helyzetben vagyok! 
Mert elmúlnak napjaim, mint a füst, izzanak csontjaim, mint a parázs.
Szívem olyan, mint a levágott és elszáradt fű, még az evésről is elfelejtkezem.
Mindennap gyaláznak ellenségeim, csúfolóim átkoznak engem.
Napjaim olyanok, mint a megnyúlt árnyék, én pedig elszáradok, mint a fű.
De te, URam, örökre megmaradsz, nemzedékről nemzedékre emlegetnek.
Indulj irgalomra Sion iránt, mert ideje, hogy megkegyelmezz neki, itt van már az ideje!
Dicsőség az Atyának és a Fiúnak és a Szentléleknek, miképpen volt kezdetben, most és mindenkor és mindörökkön-örökké. Ámen.
Mint utolsó ellenség töröltetik el a halál.

Te hatalmat adtál a halálnak, Uram. Csendesíts el e hatalom előtt! Ura, könyörülj rajtunk!
Segíts, hogy akaratod szerint szóljak életről és halálról, a mi földi zarándokutunkról, és Jézus Urunk földi útjáról. 
Múljék el a világ, és jöjjön el a Te országod! Ámen. 

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Kedves Testvéreim!
Arimátiai József elkérte Jézus holttestét. 
Pilátustól nem is kérhetett mást. Csak a holttestet. Sem Pilátus, sem a föld nem őrizhet, nem ragadhat meg, nem tarthat meg magának mást, csak a testet. Az emberi gondolat sem ragadhat meg mást, csak a testet. 
Nem becsüljük le a testet. József is megadta a végtisztességet Jézusnak. Amit ő tudott adni, azt adta, abból a legjobbat: tiszta gyolcsot, még soha nem használt sírkamrát. Nem kevés, nem értéktelen, amit ad. Nem mondja, hogy ez csak holttest, jó annak valami kevert anyag, használt vászon és már csontokkal megtelt sír. Ő a legjobbat adja. A testnek, Jézus testének. 
Uram, én is szeretném megadni Neked azt, ami tőlem telik. Nem középszerűt, hanem a legjobbat. Legszebb gondolataimat és terveimet, legnagyobb figyelemmel és odaadással végezni munkámat. Nem szeretnék lespórolni a tiedből semmit – sem időt, sem anyagi javakat, sem erőt. Tudom, ezzel csak a testet szolgálom, de nem becsülöm le a testedet sem, amelyet Te értünk halálba adtál. 

Arimátiai József követ hengerített a sír szájára. Nagy követ helyezett oda, és elment. Nehéz elindulni a sírtól. Minden sírtól nehéz elindulni. Minden kő nehéz, amelyet a sírra teszünk. Nem a kő súlya, hanem a lelkünk súlya nehéz. Nehéz lezárni a sírt, a közös életutat. S nehéz egyedül továbbindulni. Mert a többiek – itt a két Mária – nincsenek velünk. Itt vannak közel, itt vannak mellettünk, de nem tudnak velünk lenni. Amikor lezárunk valamit, egyedül vagyunk. 
Arimátiai József követ hengerített a sír szájára. Lezárta azt. 
Igen, gyakran eljutunk odáig, amikor csak lezárni tudunk. Amikor azt gondoljuk, úgy véljük, hogy vége, nincs tovább. 
Húsvét után élő keresztyénként is így éljük meg a gyászt. Jézus számára is a halál az halál. Nincs benne de, és nem mondjuk, hogy Ő már akkor munkálkodott. Alászállt a poklokra – mondjuk a Hitvallásban. Alászállt a poklokra, a halottak birodalmába. Meghalt. Jézust is sírba kellett fektetni. S ott, halottaiban „küzdött halál és élet, mígnem a halál erején az élet győztessé lett”. Nem kicsinyelljük le a halált. Akkor sem, ha tudjuk, legyőzte őt Jézus Húsvétra virradva. Nem kicsinyelljük le a halált, hanem tudjuk, hogy Arimátiai Józseffel együtt, az asszonyokkal együtt nekünk is várnunk kell. Várni, nehéz várakozással. Várni, míg láthatóvá nem lesz, hogy Jézus győzött síron és halálon. Várni – és hálát adni azért, hogy Jézus sírba tétetett, és leszállt a halottak birodalmába, elhunytjaink közé, és testével megszentelte sírjukat, halálával nemcsak melléjük állt, hanem velük van. Hogy amikor Krisztus feltámad a halottak közül, őket is előhívja önmagával együtt. S így együtt dicsérhetjük őt, az Élet Fejedelmét örökkön-örökké. Ámen. 

Úr Jézus Krisztus, aki haláloddal azok mellé szegődtek, akik halandók, hogy erőt adj nekik ebben a küzdelemben – dicsérünk Téged, Krisztusunk!
Úr Jézus Krisztus, akinek testét Arimátiai József sírba tette, ahogy mi is eltemetjük halottainkat, és így eggyé lettél velük a halálban – dicsérünk Téged, Krisztusunk!
Úr Jézus Krisztus, aki vállaltad a halált, hogy megküzdjél vele, és legyőzd – dicsérünk Téged, Krisztusunk!
Úr Jézus Krisztus, aki reménységet adsz azoknak, akik várják országodat – dicsérünk Téged, Krisztusunk!